Żmien il-Milied għal darb’oħra ta prova tal-generożità tal-Maltin meta fuq medda ta’ tliet ġimgħat, bejn it-8 ta’ Dicembru u l-1 ta’ Jannar, inġabret is-somma rekord ta’ €5,280,000 f’kampanji differenti għall-karità u għall-partiti politici – kważi €60,000 aktar mis-sena l-oħra. Ras għal ras, il-Maltin taw €12.70ċ għal dawn il-kampanji – żieda żgħira fuq is-sena l-oħra. Ċifri miżmuma mill-PBS juru li s-somma miġbura fl-aħħar tliet ġimgħat hi l-ogħla li qatt ingabret f’Malta f’dan iż-żmien tas-sena. L-akbar turija ta’ generożità u solidarjetà mill-Maltin baqgħet l-Istrina: €3,414,000. Imqabbla mas-sena l-oħra, nġabru €122,000 aktar f’din l-attività nazzjonali ta’ solidarjetà li issa jinqasmu bejn il-Community Chest Fund u 38 għaqda oħra. Il-President ta’ Malta George Abela iddeskriva s-somma miġbura bħala “inkredibbli”. Fi 12-il siegħa tal-Istrina daħlu mas-70,000 telefonata u SMSs b’donazzjonijiet mill-pubbliku. Għotjiet oħra sostanzajli ngħataw minn kumpaniji u negozji. Inqas minn gimgħa wara l-Istrina, fl-ewwel jum tas-sena nġabru €933,000 għad-Dar tal-Providenza – it-tieni l-ogħla somma miġbura fit-18-il sena li ilha ssir l-open day fid-dar.  F’din il-festa’ ta’ ġenerożità organizzata minn Radju RTK, inġabru €42,000 anqas mis-sena l-oħra. F’kampanji żgħar għall-karità bħal dik tal-istazzjon tar-radju tal-Knisja għall-Familji fil-Bzonn u ohrajn differenti fuq bazi ta’ lokalitajiet hu stmat li nġabru mal-€50,000 ohra. Anke jekk disa’ xhur wara elezzjoni ġenerali, in-nies fetħu jdejhom anke mal-partiti politiċi f’żewġ maratoni organizzati x-xahar l-ieħor.  Bejniethom il-partiti ġabru €882,600. Fuq sena ilu, l-Partit Laburista żied fid-donazzjonijiet, il-Partit Nazzjonalista naqqas.  F’Jum ir-Repubblika, il-Partit Laburista ġabar €457,000 – żieda ta’ €42,000 fuq is-sena li għaddiet. Il-Partit Nazzjonalista ġabar aktar minn €425,000 li tirrappreżenta l-anqas ġabra fil-maratona ta’ Diċembru fl-aħħar tliet snin u kważi €65,000 anqas mis-sena l-oħra. Dawn iċ-ċifri huma limitati għal kampanji organizzati fi żmien il-festi u ma jgħoddux il-ħafna donazzjonijiet oħra privati li hu magħruf li jingħataw f’dan iż-żmien lill-istituzzjonijiet differenti. Rapport ta’ Mario Micallef